Φιλελεύθερη Συμμαχία (Ελλάδα)

Η Φιλελεύθερη Συμμαχία (ΦΙ.ΣΥ.) είναι φιλελεύθερο ελληνικό πολιτικό κόμμα. Ιδρύθηκε το 2007 από άτομα του φιλελεύθερου χώρου, ενώ σημερινή πρόεδρος του κόμματος είναι η Δέσποινα Λιμνιωτάκη.

Ιστορικό
Η Φιλελεύθερη Συμμαχία ιδρύθηκε στις 22 Φεβρουαρίου 2007 από άτομα του φιλελεύθερου χώρου, με σκοπό να καλύψει το κενό ανάμεσα στη Νέα Δημοκρατία και το ΠΑ.ΣΟ.Κ.. Η ίδρυση του κόμματος χαιρετίστηκε από το βουλευτή Στέφανο Μάνο και τον πρώην υπουργό Ανδρέα Ανδριανόπουλο. Τον Απρίλιο πραγματοποιήθηκε το ιδρυτικό συνέδριο του κόμματος και πρόεδρος εκλέχτηκε ο Φώτης Περλικός.

Η Φιλελεύθερη Συμμαχία συμμετείχε στις εθνικές εκλογές του ίδιου έτους με υποψηφίους σε όλες τις εκλογικές περιφέρειες της Ελλάδας. Το κόμμα έλαβε 0,10%. 

Το 2009, αρκετά στελέχη του κόμματος προσχώρησαν στη Δράση, νεοσύστατο κόμμα υπό το Στέφανο Μάνο. Παρόλα αυτά, η Φιλελεύθερη Συμμαχία συμμετείχε στις ευρωεκλογές του ίδιου έτους με εκλογικό ποσοστό 0,08%.

Το 2012, στελέχη της Φιλελεύθερης Συμμαχίας, μεταξύ αυτών και οι πρώην πρόεδροι Φώτης Περλικός και Γιώργος Σαρηγιαννίδης, αποχώρησαν από αυτήν, προκειμένου να ενταχθούν στη Δημοκρατική Συμμαχία, που στο μεταξύ είχε ιδρύσει η Ντόρα Μπακογιάννη. Για τις εκλογές του ίδιου έτους ανακοινώθηκε η συνεργασία της Φιλελεύθερης Συμμαχίας με τη Δράση. Ο συνδυασμός των δύο κομμάτων έλαβε 114.094 ψήφους (1,80%) χωρίς να εκλέξει βουλευτές.

Ενόψει των επαναληπτικών εκλογών του Ιουνίου η Φιλελεύθερη Συμμαχία συμμετείχε σε διαβουλεύσεις για την εκλογική συνεργασία των φιλελεύθερων κομμάτων (Δημοκρατική Συμμαχία, Δημιουργία, ξανά!, Δράση) και τελικά, συμφωνήθηκε η συγκρότηση του εκλογικού συνασπισμού «δημιουργία, ξανά!» με τη Δημιουργία, ξανά! και τη Δράση. Στις εκλογές ο συνασπισμός έλαβε ποσοστό 1,59%, τερματίζοντας στην 8η θέση, πρώτο από τα κόμματα που έμειναν εκτός Βουλής.

Το 2015 υπήρξαν συζητήσεις με Το Ποτάμι για εκλογική συμπόρευση στις επικείμενες εκλογές. Ωστόσο, η συνεργασία δεν ευοδώθηκε. Αντίθετα, στις πρόωρες εκλογές του Σεπτεμβρίου το κόμμα υποστήριξε Το Ποτάμι.

Το Νοέμβριο του 2017 διεξήχθη το 7ο συνέδριο του κόμματος. Πρόεδρος επανεκλέχθηκε ο Μάκης Σπυράτος.

Η Φιλελεύθερη Συμμαχία συμμετείχε στις ευρωεκλογές του 2019. Έλαβε 6.032 ψήφους, που αντιστοιχεί σε ποσοστό της τάξεως του 0,11%.

Το Νοέμβριο του ίδιου έτους πραγματοποιήθηκε το 8ο συνέδριο της Φιλελεύθερης Συμμαχίας. Πρόεδρος του κόμματος ανεδείχθη η Δέσποινα Λιμνιωτάκη, ενώ αντιπρόεδρος ανέλαβε ο Γρηγόρης Βαλλιανάτος. Στο 9ο Συνέδριο της Φιλελεύθερης Συμμαχίας που έλαβε χώρα την 13η Νοεμβρίου 2021, πρόεδρος επανεξελέγη η Δέσποινα Λιμνιωτάκη, με αντιπρόεδρο τον Χρήστο Μαυρόγιαννη.

Πολιτικές θέσεις
Οι θέσεις του κόμματος κινούνται στο χώρο του κλασσικού φιλελευθερισμού, προτάσσοντας την ατομική ελευθερία και τα ατομικά δικαιώματα στον πολιτικό, κοινωνικό και οικονομικό τομέα. Μεταξύ των θέσεων που διατυπώνονται στην πολιτική διακήρυξη περιλαμβάνονται:

Η απόσυρση του κράτους από κάθε είδους επιχειρηματική δραστηριότητα και η γενικότερη μείωση του δημόσιου τομέα.
Η μείωση της γραφειοκρατίας, των αναγκών επαφής κράτους-πολίτη και η κατάργηση της μονιμότητας των δημοσίων υπαλλήλων.
Η δραστική μείωση της φορολογίας και η καθιέρωση ενιαίου φορολογικού συντελεστή.
Η καθιέρωση κεφαλαιοποιητικού τύπου ασφαλιστικού συστήματος.
Η ελευθερία ίδρυσης μη-κρατικών πανεπιστημίων και εφαρμογή του συστήματος κουπονιών εκπαίδευσης.
Η καθιέρωση ελάχιστου εγγυημένου εισοδήματος και του αρνητικού φόρου.
Η αποποινικοποίηση της χρήσης εξαρτησιογόνων ουσιών.
Ο πλήρης διαχωρισμός κράτους και εκκλησίας.
Η κατάργηση της υποχρεωτικής θητείας.
Η στήριξη των δικαιωμάτων των ΛΟΑΤ.

Αποτελέσματα εκλογών

Βουλή των Ελλήνων

Ευρωπαϊκό Κοινοβούλιο

Διατελέσαντες πρόεδροι
 Φώτης Περλικός (2007-2010)
 Γιώργος Σαρηγιαννίδης (2010-2011)
 Κωνσταντίνος Κουκόπουλος (προσωρινός) (2011)
 Γρηγόρης Βαλλιανάτος (2011-2015)
 Μάκης Σπυράτος (2015-2019)
 Δέσποινα Λιμνιωτάκη (2019-σήμερα)

Παραπομπές

Εξωτερικοί σύνδεσμοι
Επίσημη ιστοσελίδα

Ελληνικά πολιτικά κόμματα
Φιλελεύθερα κόμματα στην Ελλάδα
Κοσμικισμός στην Ελλάδα